L-UE qed taħdem fuq sett ta' miżuri urġenti biex tgħin lill-kumpaniji u l-awtoritajiet fis-settur tal-avjazzjoni, u dawk ferrovjarji, tat-trasport bit-triq u tat-trasport marittimu biex ilaħħqu mal-impatt tal-kriżi tal-coronavirus . Illum, l-ambaxxaturi tal-istati membri approvaw mandat għall-presidenza biex tinnegozja mal-Parlament Ewropew erba' proposti leġislattivi mfassla biex jipprovdu flessibbiltà, itaffu l-piż amministrattiv u jnaqqsu l-ispejjeż finanzjarji għan-negozji tat-trasport. Is-settur tat-trasport huwa wieħed mill-aktar milquta minn din il-kriżi, u kwalunkwe miżura li hija ta' għajnuna hija prijorità għall-presidenza Kroata. Il-Kunsill ħadem b'mod intensiv, u kien kapaċi jiffinalizza l-pożizzjoni tiegħu dwar dawn il-proposti kollha fi żmien għaxart ijiem. Issa ser naħdmu mal-Parlament Ewropew biex naslu għal konklużjoni rapida tal-miżuri, sabiex nipprovdu ċertezza legali kemm għall-operaturi kif ukoll għall-amministrazzjonijiet. Oleg Butković, Ministru għall-Baħar, it-Trasport u l-Infrastruttura tal-Kroazja, President tal-Kunsill Il-proposta dwar l- avjazzjoni temenda r-regoli ta' liċenzjar tat-trasportaturi tal-ajru f'każ ta' problemi finanzjarji kkawżati mill-pandemija tal-COVID-19, biex jiġu evitati piżijiet amministrattivi żejda. Din tintroduċi wkoll deroga għall-proċeduri użati mill-istati membri biex jimponu restrizzjonijiet fuq id-drittijiet tat-traffiku biex jittrattaw l-emerġenzi li jirriżultaw minn ċirkostanzi imprevedibbli u inevitabbli. Id-deroga ser tiċċara li stat membru jista' jżomm temporanjament fis-seħħ miżura ġustifikata u proporzjonata għal perjodu itwal minn 14-il jum, iżda l-miżura tista' tibqa' fis-seħħ biss sakemm ikun hemm riskji għas-saħħa pubblika marbuta b'mod ċar mal-pandemija tal-coronavirus. Il-Kummissjoni tista' tissospendi din l-azzjoni fuq talba ta' kwalunkwe stat membru involut jew fuq inizjattiva tagħha stess. Barra minn hekk, regoli temporanji ġodda dwar il- groundhandling ser jgħinu lill-ajruporti jkomplu joperaw f'każ ta' falliment ta' kumpanija ta' groundhandling, billi tiġi introdotta proċedura diretta għall-għażla ta' fornituri tas-servizzi. Dawn ser jgħinu wkoll lill-ajruporti biex jevitaw offerti kumplessi billi jippermettu l-estensjoni tal-kuntratti. Il-proposta biex tiġi estiża l-iskadenza tat-traspożizzjoni għad-direttivi dwar is-sikurezza u l-interoperabbiltà ferrovjarja tar- raba' pakkett ferrovjarju ser tagħti lis-settur ferrovjarju u lill-awtoritajiet il-flessibbiltà biex jiffaċċjaw aħjar iċ-ċirkostanzi attwali kkawżati mit-tifqigħa tal-coronavirus. Skont il-mandat tal-Kunsill, l-iskadenza tat-traspożizzjoni ġiet estiża sal-31 ta' Diċembru 2020. L-emendar tar-regolament dwar is- servizzi portwarji ser jgħin lill-operaturi tal-vapuri billi jillaxka r-regola eżistenti li tesiġi li l-istati membri jiżguraw li tiġi imposta tariffa tal-infrastruttura portwarja. L-emenda ser tagħti lill-portijiet il-possibbiltà li jirrinunzjaw, jissospendu, inaqqsu jew jiddifferixxu dawn it-tariffi għall-utenti tal-portijiet. Il-mandat tal-Kunsill jistipula li din il-leġislazzjoni temporanja għandha tkun fis-seħħ sal-31 ta' Ottubru 2020, li hija ftit iqsar minn dak li pproponiet il-Kummissjoni. Il-proposta li tippermetti l-estensjoni tal- validità ta' ċerti ċertifikati u liċenzji ser tappoġġa lil dawk l-operaturi tat-trasport, individwi u amministrazzjonijiet nazzjonali li, minħabba r-restrizzjonijiet tal-coronavirus, qed ikollhom diffikultajiet biex jissodisfaw ċerti formalitajiet amministrattivi qabel ma jagħlqu ċerti skadenzi rilevanti. Dan huwa l-każ, pereżempju, tal-liċenzji tas-sewqan, il-kontrolli tekniċi tal-vetturi u ċ-ċertifikati ta' kaptani tad-dgħajjes. Ċerti kontrolli perjodiċi fit-trasport bit-triq u dak ferrovjarju, fin-navigazzjoni interna u fit-trasport marittimu ser jiġu posposti temporanjament ukoll, billi dawn l-attivitajiet jistgħu ma jkunux fattibbli fiċ-ċirkostanzi eċċezzjonali attwali. It-test tal-Kunsill jinkludi xi bidliet għall-proposta tal-Kummissjoni li jippermettu li jitqiesu d-differenzi bejn l-istati membri fir-rigward tat-tixrid tal-pandemija. Kemm il-Kunsill kif ukoll il-Parlament Ewropew ser ikollhom jaqblu dwar it-testi finali ta' dawn il-proposti. Tifqigħa tal-coronavirus COVID-19 (informazzjoni ġenerali) Coronavirus: pakkett ta' miżuri biex jiġi appoġġat is-settur tat-trasport (Proposti tal-Kummissjoni) Rispons għall-Coronavirus - Mobbiltà u trasport